text: Mand med pistol på jagt efter ekskæreste
  06 oktober 2010 kl. 13.56
  Skræmt kvinde slog alarm, da hendes eksmand forfulgte hende til adresse på Djursland. Begge er fra Fredericia.
  Det var tilsyneladende i allersidste øjeblik, at betjente onsdag morgen fik overmandet en pistolbevæbnet mand i Ørsted på Djursland.
  Med pistolen i hånden stod manden på terrassen ved et hus, hvor hans ekskæreste havde søgt tilflugt, oplyser Østjyllands Politi.
   - Vi sprayede ham og fik ham anholdt, siger vagtchefen.
  
  Bange
  Episoden fandt sted ved femtiden om morgenen. Fra huset var der blevet ringet til politiet, fordi den 31-årige kvinde var bange.
  Hun var flygtet fra sin 41-årige ekskæreste, fordi han havde truet hende.  
  
  Trusler mod kvinden - og politiet 
  På en eller anden måde var det lykkedes ham at spore hende til adressen i Norddjurs Kommune.
  Den anholdte blev senere onsdag fremstillet i grundlovsforhør i Retten i Randers. Han sigtes både for overtrædelse af straffelovens våbenparagraf og for trusler mod kvinden og mod ordensmagten.
  Dommeren har varetægtsfængslet manden i fire uger, oplyser politiet.
  /ritzau
  